
Наставно-научниот совет на 







Економскиот факултет – Прилеп

Предмет: Предлог за прифаќање наслов на тема и тези за изработка на магистерски  труд од кандидатот  Дарко Насески (чл. 43 од Правилникот за условите, критериумите и правилата за запишување и студирање на втор циклус студии на Универзитетот „Св. Климент Охридски“-Битола) 
Советот на втор циклус на студии на ден 04.05.2026 год. го прифати извештајот од Комисијата за оценка на пријавата на магистерскиот труд под наслов “Акцизите како инструмент на фискалната политика и влијанието на шверцот врз буџетот на Република Северна Македонија” од кандидатот Дарко Насески.
Предвид на изнесеното, а согласно чл. 43 од Правилникот за условите, критериумите и правилата за запишување и студирање на втор циклус студии на Универзитетот „Св. Климент Охридски“-Битола го доставуваме следниов предлог:

Наставно-научниот совет на Економскиот факултет – Прилеп да го прифати насловот на  магистерскиот труд “Акцизите како инструмент на фискалната политика и влијанието на шверцот врз буџетот на Република Северна Македонија”  и тезите: 
ВОВЕДНИ НАПОМЕНИ, ЦЕЛИ И МЕТОДОЛОГИЈА НА ИСТРАЖУВАЊЕТО
1. Теоретски и економски аспекти на акцизите 
   1.1. Акцизите како инструмент на фискалната политика 

   1.2. Производи кои подлежат на акциза

   1.3. Институционални механизми за контрола на акцизите 

   2. Шверцот како облик на економско-финансиски криминал 

   2.1. Поимно определување на економско-финансиски криминал

   2.2. Теоретско-методолошки аспекти на шверцот 

   2.3. Осврт на состојбата со шверцот во развиените европски земји

   2.4. Шверцот во земјите во развој

3. Шверц со акцизни производи во Република Северна Македонија

   3.1. Регулаторна рамка за акцизи во Република Северна Македонија

   3.2. Актуелна состојба на шверцот со акцизни производи

   3.3. Влијание на шверцот врз буџетот на Република Северна Македонија

   3.4. Мерки и препораки за спречување на шверцот

   ЗАКЛУЧНИ СОГЛЕДУВАЊА

   КОРИСТЕНА ЛИТЕРАТУРА
О б р а з л о ж е н и е

На предлогот за прифаќање на темата “Акцизите како инструмент на фискалната политика и влијанието на шверцот врз буџетот на Република Северна Македонија”   и тезите за изработка на магистерски труд, Советот на втор циклус на студии утврди предлог за прифаќање на темата “Акцизите како инструмент на фискалната политика и влијанието на шверцот врз буџетот на Република Северна Македонија” и тезите за изработка на магистерски труд од кандидатот Дарко Насески.
Акцизите претставуваат специфичен вид на индиректни даноци кои државата ги наметнува на одредени производи, како што се алкохолот, тутунот, горивата и луксузните добра. Тие се важен инструмент на фискалната политика, бидејќи покрај тоа што обезбедуваат значајни приходи во државниот буџет, имаат и регулаторна улога. Преку нивното зголемување или намалување, државата може да влијае врз потрошувачката на одредени производи, особено оние што имаат негативни ефекти врз здравјето или животната средина. На тој начин, акцизите не служат само за финансирање на јавните расходи, туку и за остварување на пошироки економски и социјални цели. 

За да се избегнат законските обврски за плаќање акцизи, царини и други даноци, многу често се прибегнува кон шверц односно нелегално внесување, изнесување или трговија со стоки преку граница. Преку шверцот, стоките се пренесуваат или продаваат без да се пријават кај надлежните органи, што го прави овој процес незаконски. Шверцот, најчесто се однесува на производи како цигари, алкохол, гориво, но може да вклучува и други стоки и нанесува штета на државата преку губење на буџетски приходи, а истовремено создава нелојална конкуренција за легалните бизниси. Со избегнувањето на плаќање даноци, царини и акцизи, нелегалната трговија доведува до значително намалување на јавните приходи, што ја ограничува способноста на државата да финансира јавни услуги како образование, здравство и инфраструктура. Според тоа шверцот претставува сериозен економски и општествен проблем кој има директно негативно влијание врз државниот буџет и  неговото сузбивање е клучно за одржување на фискалната дисциплина и заштита на економскиот развој. 

Имајќи ја предвид улогата и значењето на акцизите и шверцот со стоки, основна цел на истражувањето во овој магистерски труд ќе биде анализа на акцизите и шверцот како облик на економско-финансиски криминал. 

Темата што ќе биде предмет на истражување во магистерскиот труд е составена од три засебни, но логично поврзани сегменти, како и вовед во почетокот и заклучни согледувања, на крајот од трудот.

Во воведниот дел, најнапред, ќе се даде објаснување на целта од проучувањето на проблематиката опфатена со овој труд, со што ќе се укаже на потребата од ваков тип истражувања. Натаму, во воведот, ќе биде образложена методологијата на истражувањето.

Првиот дел од трудот ги елаборира теоретските основи на акцизите и нивната улога во економијата. Имено, предмет на анализа во овој дел се акцизите и нивното значење за остварување на буџетските приходи на државата. Посебно внимание е посветено на категориите производи кои подлежат на акцизно оданочување, како што се тутунските производи, алкохолните пијалоци, нафтените деривати и другите енергетски производи, при што се разгледува нивното влијание врз економијата и фискалниот систем. На крајот од овој дел, ќе се потенцира улогата на институциите надлежни за контрола и наплата на акцизите, вклучувајќи ја царинската управа, министерството за финансии и другите релевантни органи. Притоа, се анализираат механизмите и процедурите преку кои овие институции вршат надзор врз прометот на акцизните производи, со цел обезбедување ефикасна наплата и спречување на нелегални активности.

Во вториот дел од трудот детално ќе биде обработен шверцот како облик на економско-финансиски криминал. Притоа, се дава осврт на состојбите поврзани со шверцот во развиените европски земји, со акцент на мерките и политиките кои се применуваат за негово сузбивање и намалување. Дополнително, ќе се анализираат карактеристиките на шверцот во земјите во развој, како и факторите кои придонесуваат за неговата поголема застапеност во овие економии. Особено внимание ќе биде посветено на економските, институционалните и социјалните причини што го поттикнуваат овој вид нелегална активност.

Во третиот дел од трудот ќе биде спроведена анализа на состојбата со шверцот на стоки во Република Северна Македонија.  Во овој дел од трудот посебен акцент ќе биде ставен врз законската регулатива со која се уредува областа на акцизите, како и механизмите за контрола на акцизните производи. Исто така, ќе биде спроведена анализа на релевантни податоци и извештаи кои укажуваат на присуството на шверц со акцизни производи во земјата, при што ќе се анализираат економските импликации од нелегалната трговија, особено во однос на намалувањето на буџетските приходи. На крајот од овој дел од трудот ќе се предложат конкретни мерки и активности насочени кон намалување на шверцот и унапредување на системот за контрола на акцизните производи, со цел зајакнување на фискалната стабилност и ефикасноста на институционалниот надзор.

Во заклучните согледувања, како завршен дел од магистерскиот труд, ќе бидат елаборирани констатациите и сознанијата во врска со истражуваниот предмет на овој труд, при што кандидатот, Дарко Насески, треба да понуди и сопствени размислувања, односно решенија, што се поврзани со оваа проблематика.

Заради претходново Советот на втор циклус на студии беше едногласен за прифаќање на извештајот од Комисијата за оценка на пријавата од кандидатот Дарко Насески тема: “Акцизите како инструмент на фискалната политика и влијанието на шверцот врз буџетот на Република Северна Македонија” за изработка на магистерски труд.





Комисија за оценка на пријава:
1. Проф. д-р Татјана Спасеска
2. Проф. Д-р Драгица Оџаклиеска
3. Проф. д-р Пеце Николовски
Прилог: Предлог одлука
	


Врз основа на чл. 43 став 9 од Правилникот за условите, критериумите и правилата за запишување и студирање на втор циклус студии на Универзитетот „Св. Климент Охридски“-Битола, Советот  на втор циклус на студии, на седницата одржана на ден 04.05.2026 год. година ја донесе следнава 

ПРЕДЛОГ ОДЛУКА

Член 1

Се прифаќа Извештајот од Комисијата за оценка на пријава на магистерскиот труд под наслов “Акцизите како инструмент на фискалната политика и влијанието на шверцот врз буџетот на Република Северна Македонија” , од кандидатот Дарко Насески подготвен од Комисијата во состав:
1. Проф. д-р Татјана Спасеска

2. Проф. Д-р Драгица Оџаклиеска
3. Проф. д-р Пеце Николовски
Член 2

Се прифаќаат како подобни: темата “Акцизите како инструмент на фискалната политика и влијанието на шверцот врз буџетот на Република Северна Македонија” , и тезите за изработка на магистерскиот труд.
Член 3
За ментор на кандидатот Дарко Насески за изработка на магистерскиот труд под наслов “Акцизите како инструмент на фискалната политика и влијанието на шверцот врз буџетот на Република Северна Македонија”,  се определува

д-р Татјана Спасеска, редовен професор на Економски факултет-Прилеп
Член 4
Да се достави Предлог одлуката до Наставно – научниот совет на Економскиот факултет – Прилеп за понатамошно одлучување.   
Раководител на втор циклус на студии

Проф. д-р Дејан Здравески

